לפני שבוע זה נראה די אבוד מבחינת הרוקטס, אבל לטובתה שיחקה העובדה שגם יוטה בעטה בדלי בצורה מפוארת - עוד לפני ההפסד הלילה במסגרת הפרק האחרון של פסטיבל קובי בראיינט. "אנשים מחקו את הסיכויים שלנו ואמרו שלא נגיע לפלייאוף, אבל הנה אנחנו", אמר ג'יימס הארדן בסיום משחק חד צדדי שהסתיים כבר ברבע הראשון (18-34). הארדן הוביל את הרוקטס עם 38 נקודות, והרוויח ביושר את הזכות לעבוד קצת יותר קשה בתקופה הקרובה - במהלכה תתמודד קבוצתו עם האלופה בשחזור גמר המערב. "עכשיו יש לנו הרבה עבודה", סיכם היטב מאמנו, ג'יי.בי ביקרסטף. בן מקלמור קלע 20 לקינגס, שצפויים להיפרד בקרוב ממאמנם ג'ורג' קארל.
הקאמבק של הסלטיקס - שחזרו מפיגור 26 נקודות לניצחון - היה הגדול ביותר ב-NBA העונה, ועוד לעיני אגדות הסלטיקס שהוזמנו לצפות. ריצת 0-20 ברבע השלישי בהחלט עזרה לכך, אבל בדיעבד היתה זו דווקא אטלנטה שעזרה לשתי הקבוצות: ההפסד שלה בוושינגטון סידר למיאמי את המקום השלישי במזרח חרף ההפסד, ושלח את הסלטיקס למקום החמישי (ולסדרה מול ההוקס). "הביך אותנו לשחק כך לעיני כל כך הרבה שחקנים גדולים", הסביר אייברי בראדלי את המניעים לקאמבק, בעוד מאמנו בראד סטיבנס סיכם: "היינו צריכים רק למצוא את עצמנו". אייזיה תומאס הוביל את בוסטון עם 21, חסן ווייטסייד וג'ו ג'ונסון קלעו 19 כל אחד למיאמי.
רגע לפני תחילת סדרת הפלייאוף בין הקבוצות, שני המאמנים העדיפו לתת מנוחה לכוכבים ולהעניק למחליפים של המחליפים כמות דקות שלא קיבלו במשך כל משחקי העונה יחד. כך צפו לברון ג'יימס, קווין לאב וקיירי אירווינג מהספסל בג'ורדן מקריי האלמוני שולח את המשחק להארכה עם שלשה, אבל 36 הנקודות שלו לא הספיקו לניצחון. רגע הביזאר: טריסטאן תומפסון פותח בחמישייה, מבצע עבירה אחרי ארבע שניות ויורד לספסל עד לסיום - בשביל לשמור בחיים את רצף ההופעות שלו (370).
שאר המשחקים: ברוקלין - טורונטו 103-96, שארלוט - אורלנדו 103-117, וושינגטון - אטלנטה 98-109, שיקגו - פילדלפיה 105-115, דאלאס - סן אנטוניו 96-91, מילווקי - אינדיאנה 97-92, מינסוטה - ניו אורלינס 109-144, פיניקס - קליפרס 105-114, פורטלנד - דנוור 99-107.